Na temelju članka 42., članka 107. i članka 112. Statuta Ekonomskog fakulteta Sveučilišta u Splitu te članka 141. stavak 2. Statuta Sveučilišta u Splitu, sukladno članku 52. Zakona o proračunu („Narodne novine“, broj [87/08](http://www.zakon.hr/cms.htm?id=210), [136/12](http://www.zakon.hr/cms.htm?id=211), [15/15](http://www.zakon.hr/cms.htm?id=4582)) i odredbama Ugovora o sufinanciranju troškova studiranja redovitih studenata i materijalnih troškova Sveučilišta u Splitu, uz suglasnost sindikalnog povjerenika Sindikalne podružnice od dana 19. listopada 2016. godine i po pribavljenom mišljenju Fakultetskog vijeća na 2. sjednici održanoj dana 18. listopada 2016. godine, dekanica prof. dr. sc. Maja Fredotović dana 20. listopada 2016. godine, donijela je

**PRAVILNIK**

**o vlastitim prihodima i načinu raspodjele**

**I. OPĆA ODREDBA**

Članak 1.

(1) Ovim Pravilnikom utvrđuju se prihodi Ekonomskog fakulteta u Splitu (u daljnjem tekstu: Fakultet), koji su ostvareni na tržištu i u tržišnim uvjetima od obavljanja djelatnosti Fakulteta, te način raspodjele tih prihoda (dalje u tekstu: vlastiti prihodi).

(2) Iz vlastitih prihoda Fakulteta izdvajaju se sredstva u proračun Sveučilišta u Splitu, sukladno općim aktima Sveučilišta.

**II. POJAM VLASTITIH PRIHODA**

Članak 2.

(1) Vlastiti prihodi iz članka 1. ovog Pravilnika obuhvaćaju prihode od:

1. provođenja obrazovnih programa koji se ne smatraju studijima u smislu odredbi Zakona o znanstvenoj djelatnosti i visokom obrazovanju (dalje u tekstu: Zakon),
2. provođenja kompetitivnih istraživačkih projekata,
3. provođenja stručnih projekata, elaborata, ekspertiza, studija, analiza i ostalih poslova ugovorenim na nacionalom i međunarodnom tržištu i u tržišnim uvjetima,
4. obavljanja izdavačke djelatnosti
5. iznajmljivanje prostora i opreme Fakulteta
6. drugih djelatnosti Fakulteta.

(2) Projekti iz točke 2. prethodnog stavka su znanstveno-istraživački i/ili istraživački projekti koji su dobiveni po natječaju, neovisno o tome tko je natječaj raspisao.

(3) Vlastitim prihodom iz članka 2. stavak 1. smatra se samo prihod koji pripada Fakultetu, bez iznosa koji se trebaju rasporediti po partnerskim institucijama.

**III. ZNANSTVENO-ISTRAŽIVAČKA I STRUČNA DJELATNOST**

Članak 3.

(1) Prihodom iz članka 2. stavak 1. točka 3. smatra se prihod od projekata (projekti, studije, analize, ekspertize i dr.) koje Fakultet ugovara s naručiteljima na tržištu.

(2) Prihod iz stavka 1. ovog članka raspoređuje se:

* pokrivanje direktnih troškova projekta u cijelosti;
* propisani iznos u proračun Sveučilišta za kapitalna ulaganja i razvojne programe, sukladno općim aktima Sveučilišta,
* 15% za obavljanje i unapređivanje djelatnosti Fakulteta, prema potrebama Fakulteta, a sukladno Financijskom planu za pojedinu kalendarsku godinu,
* 5% za podmirenje troškova izvedbe projekta u okviru troškova poslovanja Fakulteta, koji se iznos, ako ne bude utrošen, stavlja na raspolaganje voditelju odnosnog projekta
* 5% za podmirenje režijskih troškova i troškova administracije Fakulteta.

(3) Izuzetno od stavka 2. ovog članka, u slučaju kada je izvođenje projekta od posebnog interesa za Fakultet (pridobivanje važnog naručitelja, osvajanje tržišta i sl.), na prijedlog voditelja projekta, dekan može drugačije rasporediti prihod, s time da mora osigurati najmanje 10% prihoda za unapređenje djelatnosti Fakulteta.

(4) Prihod ostvaren od kompetitivnih istraživačkih projekata raspoređuje se sukladno pravilima odnosnog projekta.

**IV. CJELOŽIVOTNO OBRAZOVANJE I OBRAZOVANJE ODRASLIH**

Članak 4.

(1) Prihodom ostvarenim na tržištu smatra se ukupni prihod ostvaren izvođenjem programa cjeloživotnog obrazovanja i obrazovanja odraslih, osim prihoda programa razlike koji se smatraju namjenskim prihodima.

(2) Prihod iz stavka 1. ovog članka raspoređuje se prema kalkulaciji za odnosni program, s time da se mora osigurati:

* pokrivanje direktnih troškova programa u cijelosti;
* propisani iznos u proračun Sveučilišta za kapitalna ulaganja i razvojne programe, sukladno općim aktima Sveučilišta,
* 15% za obavljanje i unapređivanje djelatnosti Fakulteta, prema potrebama Fakulteta
* 5% za podmirenje režijskih troškova i troškova administracije Fakulteta.

Članak 5.

(1) Izuzetno od članka 4., u slučaju kada je izvođenje programa od posebnog interesa za Fakultet, pa je ugovoren niži prihod (pridobivanje važnog naručitelja, osvajanje tržišta i sl.), na prijedlog voditelja programa, dekan može drugačije rasporediti prihod, s time da mora najmanje 10% prihoda za unapređenje djelatnosti Fakulteta.

(2) Cijenu programa iz članka 4., na prijedlog Povjerenstva za programe cjeloživotnog obrazovanja i obrazovanja odraslih, utvrđuje dekan, osim u slučajevima kada je za izvođenje pojedinih programa propisom utvrđeno drugačije.

(3) Prihodi od programa koji se realiziraju putem javnih natječaja objavljenim od Središnje agencije za financiranje i ugovaranje Ministarstva financija (EU fondovi), od strane resornih ministarstava ili jedinica lokalne uprave i samouprave i sl. a u kojima je raspored sredstava definiran natječajem ili pravilima naručitelja, raspoređuju se sukladno natječaju, odnosno pravilima.

**V. IZDAVAČKA DJELATNOST**

Članak 6.

(1) Prihodom ostvarenim na tržištu od izdavačke djelatnosti smatra se prihod od prodaje vlastitih izdanja Fakulteta na tržištu (udžbenici, skripte, časopisi i zbornici), osim u slučaju kada se radi o „studentskim paketima“.

(2) Prihodom iz stavka 1. ovog članka pokrivaju se ukupni troškovi izrade i tiska, a ostatak prihoda namijenjen je unapređivanju djelatnosti Fakulteta.

**VI. PRIHOD OD DRUGIH DJELATNOSTI**

Članak 7.

(1) Fakultet može ostvariti i druge prihode od obavljanja registrirane djelatnosti i drugih djelatnosti koje se prema zakonu ili uobičajeno obavljaju uz registrirane djelatnosti kao što su prihodi od organiziranja znanstvenih i stručnih skupova, priznavanja razdoblja studiranja i priznavanja ispita studentima koji nastavljaju studij na ovom Fakultetu i sl.

(2) Kotizaciju, odnosno visinu naknade za pojedine poslove iz stavka 1. ovog članka utvrđuje dekan.

(3) Prihodi iz stavka 1. ovog članka raspoređuju se:

~~-~~ propisani iznos u proračun Sveučilišta za kapitalna ulaganja i razvojne programe, sukladno općim aktima Sveučilišta,

* ostali prihod raspoređuje se za obavljanje i unaprjeđivanje djelatnosti Fakulteta, prema potrebama Fakulteta, a sukladno Financijskom planu za pojedinu kalendarsku godinu.

**VII. PRIHOD OD KAMATA NA OROČENA SREDSTAVA KOD BANKE**

Članak 8.

(1) Dekan Fakulteta može eventualna slobodna novčana sredstva oročavati kod poslovne banke.

(2) Prihod od kamata na oročena sredstva u cijelosti se usmjerava za unapređivanje djelatnosti Fakulteta.

(3) U slučaju rezerviranja sredstava radi uplate Sveučilištu u Splitu, dekan može donijeti odluku da se do uplate sredstava ista oroče kod poslovne banke.

**VIII. PRIHOD OD NAJMA PROSTORA**

Članak 9.

(1) Fakultet može iznajmiti dio prostora koji nije neophodan za nesmetano obavljanje djelatnosti Fakulteta.

(2) Prihod iz stavka 1. ovoga članka raspoređuje se:

* propisani iznos u proračun Sveučilišta za kapitalna ulaganja i razvojne programe, sukladno općim aktima Sveučilišta,
* ostali prihod raspoređuje se za obavljanje i unapređivanje djelatnosti Fakulteta, prema potrebama Fakulteta, a sukladno Financijskom planu za pojedinu kalendarsku godinu.

**IX. UNAPREĐENJE DJELATNOSTI FAKULTETA**

Članak 10.

Unapređivanjem djelatnosti Fakulteta u smislu ovog Pravilnika smatra se: nabava neophodne nastavne opreme; nabava osnovne informatičke opreme za radnike Fakulteta; nabava osnovne informatičke opreme za potrebe nastave; nabava obvezne literature za potrebe nastave; nabava računalnih programa i programskih paleta za potrebe poslovanja Fakulteta; plaćanje godišnjih članarina u bazama podataka za znanstveno-istraživački i nastavni rad nastavnika i studenata Fakulteta; plaćanje pretplate na znanstvene i stručne časopise; studijska putovanja; organizacija znanstvenih i stručnih skupova; nagrađivanje studenata; kapitalna ulaganja u skladu sa razvojnom politikom i strategijom Fakulteta; svi troškovi nastali u cilju zadovoljenja akreditacijskih kriterija; usavršavanje i napredovanje nastavnika u viša zvanja; dodatak radnicima za povećani intenzitet rada Fakulteta, a u svrhu ostvarivanja programskih ciljeva; rad i troškovi pripreme i izrade svih nastavnih materijala; investicijsko održavanje te za slične svrhe koje vode unapređenju djelatnosti znanstvenog, nastavnog i stručnog rada na Fakultetu.

**X. PRIJELAZNE I ZAVRŠNE ODREDBE**

Članak 11.

Stupanjem na snagu ovog Pravilnika prestaje važiti Pravilnik o načinu raspodjele prihoda ostvarenih na tržištu od obavljanja djelatnosti (Pročišćeni tekst) od 28. listopada 2015. godine, KLASA: 003-05/15-02/07, UR.BROJ: 2181-196-01-01-10-01, te članak 21. i članak 22. Pravilnika o plaćama i drugim dohocima (Pročišćeni tekst) od 01. srpnja 2015. godine, KLASA: 003-05/15-02/05, UR.BROJ: 2181-196-01-01-14-05.

Članak 12.

Ovaj Pravilnik stupa na snagu osmog dana nakon objavljivanja na mrežnim stranicama Fakulteta.

DEKANICA:

Prof. dr. sc. Maja Fredotović

KLASA: 003-05/16-02/08

UR.BROJ: 2181-196-01-01-16-04

Split, 20. listopada 2016. godine